Sezonul regulat a programat un meci incendiar în ultima etapă, Rapid – FCSB (4-0), și play-off-ul începe acum, tot cu aceste rivale bucureștene în prim-plan, într-o luptă crâncenă pentru titlu.
În acest duel de la distanță de acum, FCSB stă la adăpostul avansului de 4 puncte. Și cu un asterisc în dreptul Rapidului. Care înseamnă încă un avantaj pentru echipa lui Gigi Becali. Concret, după înjumătățirea punctelor, Rapid a beneficiat de rotunjirea în sus, ceea ce nu s-a întâmplat în cazul FCSB-ului. Dacă după cele zece runde din play-off cele două rivale vor fi la egalitate de puncte, titlul va ajunge în vitrina formației din Berceni, potrivit criteriilor de departajare.
Până atunci, o trecere în revistă a precedentelor sezoane în care am avut play-off și play-out ne arată că FCSB trebuie să fie socotită mare favorită la câștigarea campionatului în acest moment. Pentru că, de fiecare dată, liderul de la finalul sezonului regulat și-a și adjudecat locul 1 după play-off. Cu o singură excepție. Vorbim despre sezonul 2020-2021. Atunci, FCSB a "reușit" să piardă titlul în play-off din postura de câștigătoare a sezonului regulat.
Având în vedere instabilitatea care domnește la formația din Berceni, cu un patron în stare de a distruge tot prin niște decizii haotice și câteva intervenții televizate, FCSB nu inspiră încredere printre analiștii noștri. Iată două păreri exprimate vizavi de lupta pentru titlu:
*Gabi Balint (Digi Sport): La FCSB, n-ai atacant, joci cu Băluță. N-ai fundaș central, joci cu Ovidiu Popescu. Improvizații peste tot. Și contează, se adună, puțin de acolo, puțin de acolo. Gigi Becali oricum fabulează mereu, ba e vesel, ba e nu știu cum, ba e cel mai bun... Ăsta e Gigi Becali. Atât timp cât există asta, iar antrenorii nu-și pot impune un punct de vedere, vor păți la fel și în continuare (n.r. – aluzie la înfrângere-șoc cu Rapid).
*Ionel Ganea (gsp.ro): FCSB campioană? Se mai joacă sezonul. Nu e campioană. Și Rapid, și CFR Cluj mai pot încurca FCSB. Cele două se vor bate de la egal la egal cu FCSB. N-am nicio favorită la titlu, dar m-aș bucura foarte mult pentru Rapid dacă ar câștiga campionatul.
10.000
de euro va primi fiecare jucător al Rapidului pentru o eventuală câștigare a titlului, potrivit acționarului Victor Angelescu.
Cum s-a intrat în play-off în trecut
Sezon Locul 1 Locul 2 Locul 3 Campiona
2022-2023 Farul (32p) CFR Cluj (32p) FCSB (29p) Farul
2021-2022 CFR Cluj (38p) FCSB (31p) U Craiova (27p) CFR Cluj
2020-2021 FCSB (33p) CFR Cluj (32p) U Craiova (29p) CFR Cluj
2019-2020 CFR Cluj (26p) U Craiova (23p) Botoșani (23p) CFR Cluj
2018-2019 CFR Cluj (27p) FCSB (25p) CS U Craiova (23p) CFR Cluj
2017-2018 CFR Cluj (30p) FCSB (28p) CS U Craiova (26p) CFR Cluj
2016-2017 Viitorul (26p) FCSB (24p) Astra Giurgiu (22p) Viitorul
2015-2016 Astra Giurgiu (26p) Dinamo (24p) Pandurii (24p) Astra Giurgiu
Play-off, prima etapă
Vineri
Rapid – Farul 20.30
Sâmbătă
CFR – U Craiova 20.00
Duminică
FCSB – Sepsi 21.00
Clasament
1. FCSB 32 de puncte
2. Rapid 28p*
3. CFR Cluj 27p*
4. Universitatea Craiova 25p*
5. Farul Constanța 22p*
6. Sepsi 22p*
*echipe care au beneficiat de rotunjirea punctajului în sus.
**Locul 1 din play-off participă în Liga Campionilor, iar locul 2 și 3 din play-off în Europa Conference League. Locul 3 din play-off va juca baraj cu caștigatoarea barajului dintre locurile 1 si 2 din play-out pentru un loc în Europa Conference League.
Play-out, prima etapă
Vineri
U Cluj – Botoșani 17.30
Sâmbătă
Oțelul – Poli Iași 17.00
Duminică
Hermannstadt – Dinamo 18.15
Luni
UTA – Voluntari 17.30
Petrolul – FC U Craiova 20.30
Clasament
1. U Cluj 21 de puncte
2. UTA 20p
3. Hermannstadt 20p
4. Petrolul 18p*
5. Oțelul 17p
6. Poli Iași 17p*
7. FCU Craiova 16p*
8. Dinamo 15p*
9. Voluntari 14p
10. Botoșani 11p
*echipe care au beneficiat de rotunjirea punctajului în sus.
**Locul 3 din play-off va juca baraj cu caștigatoarea barajului dintre locurile 1 si 2 din play-out pentru un loc în Europa Conference League. Locurile 9 si 10 din play-out retrogradează direct. Locurile retrogradabile 7/8 din play-out joacă baraj cu locurile 3/4 din Liga 2.